ai4bharat/Pralekha huggingface dataset:
संरक्षण मंत्रालय
तटरक्षक पदके घोषित
नवी दिल्ली, 25 जानेवारी 2021
राष्ट्रपती रामनाथ कोविंद यांनी प्रजासत्ताक दिनी 2021 चे औचित्य साधत, भारतीय तटरक्षक दलाच्या कर्मचाऱ्यांना त्यांचे उल्लेखनीय शौर्य व प्रशंसनीय सेवेसाठी राष्ट्रपती तटरक्षक पदक  आणि तटरक्षक पदक  प्रदान केले आहे. पदक प्राप्त विजेत्यांची यादी खालीलप्रमाणे-
- President’s Tatrakshak Medal 
- IG Dev Raj Sharma, TM 
- IG Arun Shrivastav, TM 
- Tatrakshak Medal 
- DIG Anurag Kaushik 
- Pratap Narayan, P/Adh, 02433-L
- Yaduraj Yadav, P/Adh, 02497-Z
- Ravi Kumar, U/Nvk, 13104-M
- Tatrakshak Medal 
- DIG Kailash Negi(0311-E
- Som Lal, P/Adh, 00826-H
M.Chopade/S.Mhatre/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 144
संरक्षण मंत्रालय
आर्मी सर्विस कोअर विभागाचा 260 वा स्थापना दिन साजरा
पुणे, 8 डिसेंबर 2020
आर्मी सर्विस कॉर्प्स या भारतीय लष्करातील सर्वात अनुभवी आणि सर्वात मोठ्या प्रशासकीय विभागाचा 260 वा स्थापना दिवस 8 डिसेंबर 2020 रोजी साजरा करण्यात आला. ईस्ट इंडिया कंपनीच्या काळात स्थापन झालेल्या आणि त्या वेळी छोट्या प्रमाणात कार्यरत असलेल्या या विभागाने त्याच्या कार्याचा विस्तार वाढवत नेला आणि आता हा विभाग भूमी, जल आणि हवाई अशा तिन्ही आघाड्यांवर उत्तम कार्य करीत आहे.
कोरड्या वाळवंटापासून ते बर्फाच्छादित पर्वत, जंगले आणि अति-उच्च ठिकाणी अशा सर्व प्रकारच्या भूप्रदेशांमध्ये तसेच उपखंडात लढणाऱ्या लष्करी दलांसाठी हा विभाग सशक्त पाठबळ देणारा ठरला आहे.
आर्मी सर्विस कोअरमधील धाडसी जवानांनी स्वातंत्र्यपूर्व काळात 568 सन्मान मिळविले होते तर स्वातंत्र्य मिळविल्यानंतर या विभागातील जवानांनी एक महा वीर चक्र, 14 वीर चक्रे,4 कीर्ती चक्रे, एक अशोक चक्र, 21 शौर्य चक्रे आणि 134 सेना पदके मिळविण्याचा पराक्रम केला आहे. या विभागाने नेहमीच पात्र क्रीडापटूंना विविध क्रीडास्पर्धांमध्ये भाग घेण्यास प्रोत्साहन दिले आहे आणि अभिमानास्पद कामगिरी करत आर्मी सर्विस कोअरमधील खेळाडूंमधून 4 अर्जुन पुरस्कार विजेते, 3 हॉकी ऑलिम्पिकपटू यांसह अतिधाडसी ‘टोर्नाडो’ मोटारसायकल पथक आणि तिरंदाजी, मुष्टियुद्ध,जलतरण आणि घोडेस्वारी या खेळांमधील प्राविण्यप्राप्त खेळाडू नावारूपाला आले.
या विभागाच्या 260व्या स्थापना दिनानिमित्त, अतिविशिष्ट सेवा पदक, सेना पदक,विशिष्ट सेवा पदक यांनी सन्मानित आणि जनरल ऑफिसर कमांडिंग-इन-चीफ सदर्न कमांड लेफ्टनंट जनरल सी पी मोहंती यांनी आर्मी सर्विस कोअरच्या सर्व श्रेणींमधील जवानांचे त्यांच्या कर्तव्याप्रतीचे निस्वार्थी समर्पण आणि एकनिष्ठा यासाठी कौतुक केले आहे.
M.Chopade/S.Chitnis/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 71
पंतप्रधान कार्यालय
पंतप्रधानांच्या हस्ते राजकोट येथील महात्मा गांधी वास्तूसंग्रहालयाचे उद्घाटन
नवी दिल्ली, 30 सप्टेंबर 2018
पंतप्रधान नरेंद्र मोदी यांनी आज राजकोट येथील महात्मा गांधी वास्तूसंग्रहालयाचे उद्घाटन केले. महात्मा गांधी यांच्या शालेय जीवनातील जडण-घडणीत महत्वाची भूमिका बजावणाऱ्या आल्फ्रेड उच्च विद्यालयात हे वास्तूसंग्रहालय बनवण्यात आले आहे. गांधींचे विचार, त्यांची मूल्ये आणि संस्कृती याविषयी जागृती करण्यासाठी या संग्रहालयाचा उपयोग होईल.
624 घरांच्या सरकारी गृहनिर्माण प्रकल्पाच्या कोनशिलेचे अनावरणही पंतप्रधानांच्या हस्ते झाले. तसेच त्यांच्या उपस्थितीत 240 लाभार्थी कुटुंबियांचा त्यांच्या हक्काच्या घरात ई-गृहप्रवेश झाला.
महात्मा गांधींकडून अनेक गोष्टी शिकण्यासारख्या आहेत असे पंतप्रधान यावेळी म्हणाले. गुजरातचा महात्मा गांधींशी जवळचा संबंध होता. त्यामुळे हे राज्य अतिशय भाग्यवान ठरले.
महात्मा गांधींना पर्यावरणाची विशेष काळजी होती याचा उल्लेख करत त्यांच्यापासून प्रेरणा घेत आपण स्वच्छ आणि हरीत भविष्यासाठी काम करायला हवे असे पंतप्रधान म्हणाले.
रांगेतल्या शेवटच्या व्यक्तीचा, म्हणजेच गरीबातल्या गरीब व्यक्तीचा विचार करण्याची शिकवण महात्मा गांधींनी आपल्याला दिली. त्यांच्यापासूनच प्रेरणा घेऊन आपले सरकार गरीबांची सेवा करत आहे असे मोदी यांनी सांगितले. आमच्या विविध प्रकल्पांच्या मदतीने गरीबांच्या आयुष्यात परिवर्तन घडवण्याचा आमचा प्रयत्न आहे. आम्हाला त्यांच्यासाठी घरं बांधायची आहेत असे त्यांनी सांगितले.
स्वातंत्र्याला 70 वर्षे उलटून गेल्यानंतरही बापूंचे स्वच्छ भारताचे स्वप्न अपूर्णच आहे अशी खंत व्यक्त करत आपल्या सगळ्यांना मिळून त्यांचे हे स्वप्न पूर्ण करायचे आहे असे आवाहन पंतप्रधानांनी केले.
गेल्या चार वर्षात स्वच्छ भारत अभियानाअंतर्गत, अनेक महत्वाची कामे झाली मात्र पुढेही ही कामे होत राहीली पाहिजेत असेही त्यांनी सांगितले. यानंतर पंतप्रधानांनी महात्मा गांधी वास्तू संग्रहालयाला भेट दिली.
B.Gokhale/R.Aghor/P.Malandkar
(Visitor Counter : 83
गृह आणि शहरी व्यवहार मंत्रालय
हरदीपसिंग पुरी यांच्या हस्ते स्वच्छ सर्वेक्षण 2020 चे उद्घाटन -जानेवारी 2020 मध्ये सर्वेक्षण सुरू होणार
(नवी दिल्ली, 13 ऑगस्ट 2019
केंद्रीय गृह निर्माण आणि नगरविकास राज्यमंत्री हरदीपसिंग पुरी यांच्या हस्ते आज नवी दिल्लीत स्वच्छ सर्वेक्षण 2020चे उद्घाटन झाले. या मंत्रालयातर्फे घेतल्या जाणाऱ्या वार्षिक स्वच्छता सर्वेक्षणाचे हे पाचवे वर्ष आहे. या उद्घाटनासोबतच पुरी यांनी स्वच्छ सर्वेक्षण 2020-साधने, स्वच्छ भारत अभियान वॉटर प्लस प्रोटोकॉल आणि टूल किट, ‘स्वच्छ नगर’ या घनकचरा व्यवस्थापन ॲपचे उद्घाटनही केले. यावेळी स्वच्छ सर्वेक्षण संकल्पनेविषयीचे एक गीतही प्रसारीत करण्यात आले.
यावेळी बोलताना हरदीपसिंग पुरी म्हणाले की, याआधी स्वच्छ सर्वेक्षण करताना देशभरातल्या शहरांमधल्या स्वच्छताविषयक उपक्रमांचे मूल्यमापन केले जात होते. आता 2020 च्या सर्वेक्षणाला जानेवारी महिन्यापासून सुरुवात होणार आहे, ही स्वच्छता मोहिम म्हणजे स्वच्छ, कचरामुक्त आणि निरोगी नव्या भारताच्या निर्मितीसाठी आपल्याला मिळालेली आणखी एक संधी तर आहेच त्याशिवाय स्वच्छतेची सवय जनमानसात रुजवण्यासाठी एक आराखडाही यातून मिळणार आहे. यावेळी उद्घाटन करण्यात आलेल्या टूल किटमुळे सर्वेक्षणाची पद्धत आणि त्याच्या निकषांविषयीची माहिती दिली जाणार आहे.
या कार्यक्रमाला मंत्रालयाचे सचिव दुर्गाशंकर मिश्रा यांच्यासह अनेक अधिकारी आणि मान्यवर उपस्थित होते.
S.Tupe/R.Aghor/P.Kor
पर्यटन मंत्रालय
मुंबईत 27 आणि 28 सप्टेंबरला पर्यटन पर्व-मिनी भारत पर्व साजरे केले जाणार
मुंबई, 24 सप्टेंबर 2018
पर्यटनाला चालना देण्यासाठी आणि भारताच्या सांस्कृतिक विविधतेचे सर्वांना दर्शन घडवण्यासाठी पर्यटन मंत्रालय येत्या 27 आणि 28 सप्टेंबर रोजी देशभर पर्यटन पर्व साजरे करणार आहे. या पर्यटन पर्वाचे मुख्य तीन भाग असतील. ज्यात ‘देखो अपना देश’ अंतर्गत भारतीयांना आपला देश बघण्यासाठी प्रोत्साहन देणे, सर्वांसाठी पर्यटन अंतर्गत देशभरात पर्यटन विषयक विविध कार्यक्रमांचे आयोजन आणि पर्यटन आणि प्रशासक या अंतर्गत पर्यटनाशी निगडीत विविध हितसंबंधीयांचे चर्चासत्र आणि कार्यशाळा आयोजित केल्या जातील.
भारत पर्यटन मुंबईच्या प्रादेशिक संचालक नीला लाड यांनी आज प्रसारमाध्यमांना या पर्यटन पर्वाविषयी माहिती दिली. प्रभादेवीच्या पु.ल.देशपांडे कलांगण येथे 27 आणि 28 सप्टेंबर रोजी पर्यटन पर्व-मिनी भारत पर्व हा विशेष कार्यक्रम होणार आहे. या अंतर्गत सांस्कृतिक कार्यक्रम, शास्त्रीय, उपशास्त्रीय तसेच लोककला आणि इतर भारतीय कलांचे सादरीकरण तसेच प्रदर्शन भरवले जाणार आहे. त्याशिवाय पर्यटनाची माहिती देणारे स्टॉल्स, देशभरातले विविध खाद्यपदार्थ आणि इतर आकर्षणेही यावेळी असतील. हा कार्यक्रम पूर्णपणे नि:शुल्क आहे. या कार्यक्रमानिमित्त ‘माझा भारत, स्वच्छ भारत’ या विषयावर आयोजित चित्रकला स्पर्धेतल्या 100 सर्वोत्कृष्ट चित्रांचे प्रदर्शनही भरवले जाणार आहे. मुंबईतल्या 11 केंद्रीय विद्यालयांमध्ये ही स्पर्धा आयोजित करण्यात आली होती. स्पर्धेतल्या विजेत्यांना पुरस्कारही प्रदान केले जातील.
त्याशिवाय विद्यार्थी आपल्या चित्रकलांचे प्रदर्शन करतील. तसेच वारली चित्रकला, मेहंदी, बाटीक चित्रकला यांच्या कार्यशाळाही भरवल्या जातील. या कार्यक्रमात सादर होणाऱ्या विविध कला, कलाकृती आणि प्रदर्शनातून भारताच्या लघुरुपाचे दर्शन होणार आहे.
N.Sapre/R.Aghor/P.Kor
(Visitor Counter : 107
आरोग्य आणि कुटुंब कल्याण मंत्रालय
भारतात सक्रीय रुग्ण संख्येत सातत्याने घट होण्याचा कल जारी
सलग दुसऱ्या दिवशी सक्रीय रुग्णांची संख्या 7.5 लाखापेक्षा कमी
14 राज्ये/ केंद्रशासित प्रदेशात मृत्यू दर 1% पेक्षा कमी
नवी दिल्ली, 21 ऑक्टोबर 2020
सक्रीय रुग्ण संख्या 7.5 लाखाच्या खाली राखण्याचा कल भारताने सलग दुसऱ्या दिवशी कायम ठेवला आहे.
दर दिवशी कोविड रुग्ण मोठ्या संख्येने बरे होत असल्याने दर दिवशी बरे होणाऱ्यांची मोठ्या संख्येने नोंद होण्याचा कलही जारी राहिला आहे. देशात गेल्या 24 तासात 61,775 रुग्ण कोरोनातून बरे झाले तर 54,044 नव्या रुग्णांची नोंद झाली. देशात गेल्या 24 तासात 10,83,608 कोरोना चाचण्या झाल्या.
चाचण्या, शोध आणि उपचार या त्रिसूत्रीच्या यशस्वी अंमलबजावणी बरोबरच वेळीच आणि योग्य उपचार यामुळे देशात मृत्यू दर सातत्याने घटत आहे. आज राष्ट्रीय मृत्यू दर 1.51% आहे.
राष्ट्रीय मृत्यू दर 1% पेक्षाही कमी आणण्याचे उद्दिष्ट ठेवावे असे केंद्र सरकारने, राज्ये/ केंद्र शासित प्रदेशांना सांगितले आहे. सध्या 14 राज्ये/ केंद्रशासित प्रदेशात मृत्यू दर 1% पेक्षा कमी आहे.
भारतात बरे झालेल्यांची एकूण संख्या आज 67,95,103 आहे. बरे होणाऱ्यांच्या दररोजच्या मोठ्या संख्येमुळे बरे होण्यासंदर्भातल्या राष्ट्रीय दरात सातत्याने वाढ होत असून हा दर वेगाने 89% जवळ पोहोचला आहे. .
बरे झालेल्यांपैकी 77% संख्या 10 राज्ये/ केंद्रशासित प्रदेशातली आहे.
नुकत्याच बरे झालेल्यांच्या संख्येत कर्नाटकने महाराष्ट्राला मागे टाकले असून कर्नाटकमध्ये 8,500 जण बरे झाले आहेत तर महाराष्ट्र आणि केरळ या दोन्ही राज्यामध्ये ही संख्या 7,000 पेक्षा जास्त आहे.
देशात गेल्या 24 तासात 54,044 नव्या रुग्णांची नोंद झाली.
यापैकी 78% रुग्ण दहा राज्ये/ केंद्रशासित प्रदेशात आहेत. महाराष्ट्रात 8,000 पेक्षा जास्त नवे रुग्ण आढळले आहेत. कर्नाटक आणि केरळ या दोनही राज्यात 6,000 पेक्षा जास्त नव्या रुग्णांची नोंद झाली आहे.
गेल्या 24 तासात 717 मृत्यूंची नोंद झाली आहे. यापैकी 82% मृत्यू 10 राज्ये/ केंद्रशासित प्रदेशात आहेत.
काल झालेल्या मृत्यूंपैकी 29% महाराष्ट्रात असून इथे 213 तर कर्नाटक मध्ये 66 मृत्यू झाले आहेत.
U.Ujgare/N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
उपराष्ट्रपती कार्यालय
आपल्या आर्थिक भरभराटीचा लाभ सर्वांपर्यंत पोहोचत असल्याची खातरजमा आवश्यक- उपराष्ट्रपती
(नवी दिल्ली, 8 एप्रिल 2018
योजनांच्या लाभार्थी या एकाच दृष्टिकोनातून महिलांकडे न पाहता,देशासाठी आपला दृष्टिकोन विकसित करून त्याची अंमलबजावणी करण्यासाठी महिलांना प्रोत्साहन द्यायला हवे असे उपराष्ट्रपती एम व्यंकय्या नायडू यांनी म्हटले आहे. भारतीय उद्योग महासंघा तर्फे देण्यात येणाऱ्या पुरस्कारांचे वितरण करताना ते आज नवी दिल्लीत बोलत होते. मुन्नी बेगम, आशा आणि वेचूलो कानुओ यांना उल्लेखनीय कार्य करणाऱ्या महिलांसाठीचा पुरस्कार प्रदान करण्यात आला तर वाय सी देवेश्वर यांना जीवन गौरव पुरस्काराने सन्मानित करण्यात आले.
देशाच्या लोकसंख्येपैकी सुमारे निम्मी लोकसंख्या महिलांची असून,देशाची अधिक प्रगती आणि आर्थिक समृद्धी प्राप्त करण्यासाठी महिला सबलीकरण अतिशय महत्वाचे असल्याचे ते म्हणाले.महिला सबलीकरणासाठी सरकारने बेटी बचाओ बेटी पढाओ, उजवला योजना,तसेच महिला उद्योजकतेला प्रोत्साहन देण्यासाठी अनेक उपक्रम हाती घेतले असल्याचे त्यांनी सांगितले.
महिलांचा आदर आणि सन्मान करण्याची भारताची परंपरा असल्याचा त्यांनी उल्लेख केला.
आपल्या आर्थिक समृद्धीच्या न्यायय वाटपाची आपण खातरजमा करायला हवी.या समृद्धीचा तळापर्यंतच्या सर्वाना लाभ मिळायला हवा यासाठी आपण दक्ष राहायला हवे असे त्यांनी सांगितले.
सर्वसमावेशक विकासाला प्रोत्साहन देण्यामध्ये भारतीय उद्योग क्षेत्राची मोठी भूमिका असून यासाठी संसाधने,कल्पना आणि सळसळती ऊर्जा असणाऱ्या द्रष्ट्या उद्योगपतींची आपल्याला आवश्यकता आहे असे ते म्हणाले.
NS/NC/PK
पंतप्रधान कार्यालय
पंतप्रधानांनी 'मन की बात'साठी कल्पना आणि सूचना केल्या आमंत्रित
पंतप्रधान नरेंद्र मोदी यांनी 25 सप्टेंबर 2022 रोजी सकाळी 11 वाजता प्रसारित होणाऱ्या 'मन की बात'च्या आगामी भागासाठी कल्पना आणि सूचना देण्यासाठी लोकांना आमंत्रित केले आहे. MyGov, नमो ॲपद्वारे कल्पना आणि सूचना नोंदवल्या जाऊ शकतात किंवा आपल्या सूचना रेकॉर्ड करण्यासाठी 1800-11-7800 या दूरध्वनी क्रमांकावर संपर्क साधता येईल. याशिवाय तुम्ही 1922 या क्रमांकावर मिस्ड कॉल देऊन एसएमएसद्वारे प्राप्त लिंकचे अनुसरण करत थेट पंतप्रधानांना आपल्या सूचना पाठवू शकता.
MyGov द्वारे दिलेले आमंत्रण शेअर करताना पंतप्रधानांनी ट्विट केले;
"#MannKiBaat कार्यक्रम, भारतभरातून येणाऱ्या विविध सूचना आणि प्रेरणादायी सामूहिक प्रयत्नांनी समृद्ध झाला आहे. या कार्यक्रमाने आपल्या समाजात सकारात्मक बदल घडवून आणले आहेत. नेहमीप्रमाणेच, 25 तारखेला होणाऱ्या या महिन्याच्या भागासाठी मी तुमच्या सूचना प्राप्त करण्यास उत्सुक आहे."
https://www.mygov.in/group-issue/inviting-ideas-mann-ki-baat-prime-minister-narendra-modi-25th-september-2022/?target=inapp&type=group_issue&nid=334031
रेल्वे मंत्रालय
न्यू आष्टी-अहमदनगर नवीन रेल्वेमार्गाचे उद्घाटन तसेच न्यू आष्टी -अहमदनगर दरम्यान पहिल्या डेमू सेवेला हिरवा झेंडा
न्यू आष्टी-अहमदनगर दरम्यान पहिल्या डेमू सेवेला महाराष्ट्राचे मुख्यमंत्री एकनाथ शिंदे यांनी आज दूरदृश्य प्रणालीच्या माध्यमातून हिरवा झेंडा दाखवून रवाना केले. यावेळी न्यू आष्टी रेल्वे स्थानकावर महाराष्ट्राचे उपमुख्यमंत्री देवेंद्र फडणवीस आणि रेल्वे, कोळसा आणि खाण राज्यमंत्री रावसाहेब दादाराव पाटील दानवे उपस्थित होते. तत्पूर्वी फलकाचे अनावरण करून नव्या आष्टी-अहमदनगर या 66 किमीच्या नवीन मार्गाचे उद्घाटन करण्यात आले.
महाराष्ट्र सरकारचे महसूल, पशुसंवर्धन आणि दुग्धविकास मंत्री राधाकृष्ण विखे पाटील, माजी मंत्री पंकजा मुंडे, खासदार डॉ. प्रीतम मुंडे आणि डॉ. सुजय विखे पाटील, आमदार सुरेश धस आणि राम शिंदे, विधानपरिषदेचे सदस्य बाळासाहेब आजबे आणि लक्ष्मण पवार आणि माजी आमदार शिवाजी कर्डिले आणि नगराध्यक्ष पल्लवी धोंडे या वेळी उपस्थित होते.
आष्टी-अहमदनगर डेमू सेवेची पार्श्वभूमी आणि त्याचे फायदे
- 66 किमी लांबीची नवी आष्टी-अहमदनगर ब्रॉडगेज लाईन ही अहमदनगर -बीड-परळी वैजनाथ या नवीन ब्रॉडगेज लाईन प्रकल्पाचा एक भाग आहे. याच्या खर्चात केंद्र सरकार आणि राज्य सरकारचा 50-50 वाटा आहे.
- ही डेमू सेवा नव्या आष्टी-अहमदनगर पट्ट्यातील नागरिकांना तसेच आसपासच्या परिसरातल्या रहिवाशांना उत्तम कनेक्टिव्हिटी सुनिश्चित करेल.
- यामुळे स्थानिक व्यापार आणि उद्योगांना चालना मिळेल आणि परिणामी मराठवाडा प्रांताच्या सामाजिक-आर्थिक विकासाला चालना मिळेल.
- डेमू गाडी अहमदनगरहून सकाळी 07.45 वाजता सुटेल आणि न्यू आष्टीला सकाळी 10.30 वाजता पोहोचेल आणि परत येताना न्यू आष्टी इथून सकाळी 11.00 वाजता सुटेल आणि दुपारी 1.55 वाजता अहमदनगरला पोहोचेल. ही गाडी रविवार वगळता दररोज धावणार आहे.
- ही डेमू गाडी कडा, नवीन धानोरा, सोलापूरवाडी, नवीन लोणी आणि नारायण डोहो येथे थांबेल.
राष्ट्रपती कार्यालय
पंतप्रधान नरेंद्र मोदी यांच्या शपथविधी सोहळ्यासाठी देश-विदेशातून आलेल्या पाहुण्यांसाठी राष्ट्रपती राम नाथ कोविंद यांच्याकडून मेजवानीचे आयोजन
नवी दिल्ली, 31 मे 2019
पंतप्रधान नरेंद्र मोदी यांच्या शपथविधी सोहळ्यासाठी देश-विदेशातून आलेल्या पाहुण्यांसाठी राष्ट्रपती राम नाथ कोविंद यांनी काल रात्री राष्ट्रपती भवनात मेजवानीचे आयोजन केले होते.
या समारंभाला बांगलादेशचे राष्ट्राध्यक्ष मोहम्मद अब्दुल हमीद, श्रीलंकेचे राष्ट्रपती मैत्रिपाला सिरीसेना, किर्गिस्तानचे राष्ट्रपती सोरोनबे जिनबेकोव्ह, म्यानमारचे राष्ट्रपती यु विन मिन्ट, मॉरिशसचे पंतप्रधान प्रविंद कुमार जगन्नाथ, नेपाळचे पंतप्रधान के.पी.शर्मा ओली, भुतानचे पंतप्रधान डॉ. लोते त्सेरिंग, थायलंडच्या पंतप्रधानांचे विशेष दूत ग्रिस्डा बुनरॅच हे मान्यवर उपस्थित होते.
यावेळी राष्ट्रपतींनी उपस्थित मान्यवरांशी संवाद साधला. भारताची स्वप्न केवळ भारतापुरती मर्यादित नाहीत, जेव्हा आम्ही आमच्या प्रगतीसाठी काम करतो, त्याचवेळी आम्हाला सहकार्य करणाऱ्या सर्व शेजारी देशांचाही आम्ही विचार करत असतो. हिंद महासागरापासून बंगालच्या उपसागरापर्यंत पसरलेल्या या मध्यआशियाई प्रदेशातल्या सर्व राष्ट्रांमध्ये सांस्कृतिक बंध आहेत आणि आपल्या आर्थिक संधीही समान आहेत. या सर्व देशांच्या आशा, आकांक्षा सारख्याच आहेत. अनेक शतकांपासून मध्य आशियातील व्यापार व्यवस्थेचा केंद्र बिंदू भारत राहिला आहे. हा आमचा वारसाही आहेच आणि आमचे भविष्यही आहे. आपल्या सर्व देशांमधल्या जनतेसाठी तसेच एकूणच जागतिक समुदायासाठी या प्रदेशात शांतता आणि समृद्धी नांदावी यासाठी आपण एकत्र काम करणे गरजेचे आहे. एकमेकांच्या प्रगती आणि कल्याणामधेच सर्वांचे हित सामावलेले आहे, असे राष्ट्रपती म्हणाले.
D.Wankhade/R.Aghor/D.Rane
(Visitor Counter : 60
दूरसंचार आणि माहिती तंत्रज्ञान मंत्रालय
मुंबई टपाल विभागाच्या वतीने 17 मार्च रोजी डाक अदालतचे आयोजन
डाक अदालतमध्ये महाराष्ट्र आणि गोवा विभागातील तक्रारींची दखल
स्पीडपोस्ट, बचतबँक, मनीऑर्डर भरणा न मिळणे याबाबतच्या तक्रारी विचारात घेतल्या जातील
मुंबई, 11 मार्च 2022
टपालखात्यासंबधीच्या समस्याची दखल घेण्याच्या प्रयत्नांचा भाग म्हणून टपाल विभाग, महाराष्ट्र, मुंबई यांनी डाक अदालतचे आयोजन केले आहे. 17 मार्च 2022, गुरुवार रोजी सकाळी 11 वाजता दुसरा मजला, जीपीओ इमारत, मुंबई 400001 येथे या 118व्या डाक अदालतचे आयोजन केले आहे.
महाराष्ट्र आणि गोवा राज्यातील टपालसेवेसंबधीच्या सहा आठवड्यांमध्येही न सोडवल्या गेलेल्या तक्रारी आणि समस्या या डाक अदालत मध्ये मांडता येतील. रजिस्टर किंवा इतर टपाल, स्पीडपोस्ट, खिडकीवरील सेवा, बचतबँक आणि मनीऑर्डरचा भरणा यासंबधीच्या तक्रारी या डाक अदालतमध्ये घेतल्या जातील.
मूळ तक्रार ज्या अधिकाऱ्याकडे केली गेली त्याचे नाव, पद तसेच टपाल, मनीऑर्डर्स, बचत खाती वा बचत प्रमाणपत्रे यांचा तपशील या तक्रारीत सविस्तर नमूद असावा.
ग्राहकांच्या समस्यांची विनाविलंब दखल घेण्याच्या उद्देशाने अश्या प्रकारच्या डाक अदालतचे टपाल खात्याकडून वेळोवेळी आयोजन केले जाते.
S.Tupe/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 96
संरक्षण मंत्रालय
शौर्य आणि विशिष्ट सेवा पदके राष्ट्रपतींच्या हस्ते प्रदान
नवी दिल्ली, 14 मार्च 2019
राष्ट्रपती आणि तीनही सैन्य दलांचे प्रमुख राम नाथ कोविंद यांनी, अतुलनीय शौर्य, कर्तव्याप्रती सर्वोच्च निष्ठा यांचे दर्शन घडविणाऱ्या सैन्य दलातल्या तीन जणांना कीर्तीचक्राने तर 15 जणांना शौर्य चक्राने सन्मानित केले. दोन जणांना कीर्तीचक्र मरणोत्तर तर एक शौर्य चक्र मरणोत्तर देण्यात आले आहे.
राष्ट्रपतींनी यावेळी सैन्यदलातल्या वरिष्ठ अधिकाऱ्यांना 15 परम विशिष्ट सेवा पदके, एक उत्तम युद्ध सेवा पदक, 25 अती विशिष्ट सेवा पदकांनी सन्मानित केले.
सैन्यदलाच्या राष्ट्रीय रायफल्सच्या 44 व्या तुकडीतल्या राजपुत रेजीमेंटच्या व्रम्हा पालसिंह यांना आणि केंद्रीय राखीव पोलीस दलाचे राजेंद्र कुमार नैन यांना मरणोत्तर कीर्ती चक्र तर धनावडे रवींद्र बबन यांना शौर्य चक्र मरणोत्तर देण्यात आले आहे.
मेजर तुषार गऊबा यांना कीर्तीचक्राने सन्मानित करण्यात आले. तर मेजर आदित्य कुमार, कॅप्टन वर्मा जयेश राजेश, प्रफुल्ल कुमार, कॅप्टन पी राजकुमार, कॅप्टन अभिनव कुमार चौधरी, लान्स नायक अयुब अली, मेजर पवन गौतम, नायब सुभेदार विजयकुमार यादव, हेड कॉन्स्टेबल ए एस कृष्णा, कॅप्टन कनिंदर पॉल सिंह यांना शौर्यचक्राने गौरवण्यात आले.
राष्ट्रपती भवनात झालेल्या समारंभात आज हे सन्मान प्रदान करण्यात आले.
B.Gokhale/N.Chitale/P.Malandkar
(Visitor Counter : 198
पंतप्रधान कार्यालय
गुजरातमधील अंबाजी तीर्थधाम येथील साऊंड अँड लाइट शोमध्ये सहभागी होण्याचे पंतप्रधानांचे भाविकांना आवाहन
नवी दिल्ली, 8 एप्रिल 2022
गुजरातमधील अंबाजी तीर्थधाम येथे साऊंड अँड लाइट शोमध्ये सहभागी होण्याचे आवाहन पंतप्रधान नरेंद्र मोदी यांनी भाविकांना केले आहे. आज सायंकाळी 7 वाजल्यापासून 51 शक्तीपीठांचा परिक्रमा महोत्सव सुरू होत असल्याची माहिती त्यांनी दिली. आपली पुराणे साउंड आणि लाईट शोमध्ये प्रदर्शित केली जातील.
एका ट्विटमध्ये पंतप्रधान म्हणाले;
"गुजरातमधील अंबाजी तीर्थक्षेत्र येथे भाविकांसाठी एक अतिशय शुभ सोहळा आहे.51 शक्तीपीठांच्या परिक्रमा महोत्सवाला आज सायंकाळी 7 वाजल्यापासून सुरुवात होत आहे. या साउंड आणि लाईट शोमध्ये आपल्या पुराणांचे आकर्षक सादरीकरण केले जाईल. मी तुम्हा सर्वांना आवाहन करतो की या भव्य सोहळ्याचा भाग व्हा."
S.Kane/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
मंत्रिमंडळ
बीएसएनएल आणि एमटीएनएलच्या पुनरुज्जीवन आराखडा आणि दोघांच्या विलीनीकरणाला मंत्रिमंडळाची मंजुरी
सार्वजनिक क्षेत्रातील दूरसंचार कंपन्यांना 4 जी स्पेक्ट्रम वितरित करणार
20 हजार कोटी रुपयांहून अधिक भांडवली ओघाच्या माध्यमातून अर्थसहाय्य
15 हजार कोटी रुपयांचे दीर्घकालीन रोखे काढले जाणार
आकर्षक व्हीआरएसचा खर्च केंद्र सरकार उचलणार
नवी दिल्ली, 23 ऑक्टोबर 2019
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने 4 जी स्पेक्ट्रमचे प्रशासकीय वाटप, रोखे उभारणीतून कर्जाची पुनर्र्चना, कर्मचारी खर्च कपात, मालमत्तेचे मुद्रीकरण, आणि बीएसएनएल आणि एमटीएनएलच्या विलीनीकरणाला तत्वतः मान्यता देऊन या दोन्ही कंपन्यांचे पुनरुज्जीवन करण्याच्या प्रस्तावाला मंजुरी दिली.
मंत्रिमंडळाने पुढील मान्यता दिली: -
बीएसएनएल आणि एमटीएनएलला 4 जी सेवांसाठी स्पेक्ट्रमचे प्रशासकीय वाटप जेणेकरुन या पीएसयूंना ब्रॉडबँड आणि इतर डेटा सेवा प्रदान करता येतील. या स्पेक्ट्रमला केंद्र सरकारकडून सार्वजनिक क्षेत्रातील भांडवलाच्या गुंतवणूकीद्वारे 20,140 कोटी रुपये दिले जातील; या स्पेक्ट्रम मूल्यावरील जीएसटीची रक्कम 3,674 कोटी रुपये देखील केंद्र सरकार अर्थसंकल्पीय स्त्रोतांद्वारे वहन करेल. या स्पेक्ट्रम वाटपाचा उपयोग करून, बीएसएनएल आणि एमटीएनएल 4 जी सेवा प्रदान करू शकतील, बाजारात स्पर्धा करतील, आणि ग्रामीण भागासह देशभरात त्यांचे विशाल नेटवर्क वापरुन उच्च गतीचा डेटा प्रदान करतील.
बीएसएनएल आणि एमटीएनएल 15,000 कोटी रुपयांचे दीर्घकालीन बाँड जारी करतील. ज्यासाठी केंद्र सरकारद्वारे सार्वभौम हमी दिली जाईल. या स्रोतांसह, बीएसएनएल आणि एमटीएनएल त्यांच्या विद्यमान कर्जाची पुनर्रचना करेल आणि अंशतः सीएपीईएक्स, ओपेक आणि इतर आवश्यकता पूर्ण करेल.
बीएसएनएल आणि एमटीएनएल आकर्षक स्वेच्छा सेवानिवृत्ति योजना  च्या माध्यमातून 50 वर्षे आणि त्यापेक्षा अधिक वयाच्या कर्मचाऱ्यांसाठी स्वेच्छा सेवानिवृत्ति सुरु करेल. ज्याचा भार केंद्र सरकार द्वारा अर्थसंकल्पीय तरतुदीतून केला जाईल. वीआरएस च्या अनुग्रह निधीसाठी 17,169 कोटी रुपयांची अतिरिक्त आवश्यकता भासेल, केंद्र सरकार पेंशन, ग्रैच्युटी आणि कम्युटेशन खर्च उचलेल.
बीएसएनएल आणि एमटीएनएल आपल्या मालमत्तांचे मुद्रीकरण करतील जेणेकरून कर्ज चुकवणे , रोखे सेवा , विस्तार आणि परिचालन संबंधी गरजा पूर्ण करता येतील.
बीएसएनएल आणि एमटीएनएलच्या विलीनीकरणाला तत्वतः मंजुरी
या उपाययोजनांमुळे बीएसएनएल आणि एमटीएनएलचे पुनरुज्जीवन होऊन ते ग्रामीण आणि दुर्गम भागासह संपूर्ण देशभरात विश्वासार्ह आणि दर्जेदार सेवा उपलब्ध करेल अशी आशा आहे.
B.Gokhale/S.Kane/P.Kor
(Visitor Counter : 181
संरक्षण मंत्रालय
भारतीय नौदलाकडून 6 ऑगस्ट 2023 रोजी दुसऱ्या मुंबई हेरिटेज रनचे आयोजन
मुंबई, 4 ऑगस्ट 2023
भारतीय नौदलाच्या पश्चिमी नौदल कमांडने दुसऱ्या इंडियन नेव्ही मुंबई हेरिटेज रन-2023 चे आयोजन करत असल्याची घोषणा केली आहे. निरोगी जीवनशैली आणि दक्षिण मुंबईचा समृद्ध वारसा याबाबत जागरुकता निर्माण करण्याच्या उद्देशाने सर्व स्तरातील लोकांना एकत्र आणण्यासाठी रविवारी 6 ऑगस्ट 2023 रोजी या हेरिटेज रनचे आयोजन होत आहे. ऐतिहासिक परिसर आणि असाधारण निओ-गॉथिक शैलीचे दर्शन घडवणाऱ्या इमारतींच्या वैशिष्ट्यांसह आकर्षक वास्तुरचनांच्या सौंदर्यासाठी दक्षिण मुंबई वारसा जिल्हा ओळखला जातो. मुंबईतील सर्वाधिक जुन्या वास्तुंपैकी काही वास्तूंचे संरक्षक असलेल्या भारतीय नौदलाला मुंबईच्या या वारशाचे संवर्धन करण्याचा आणि त्याविषयी जागरुकता निर्माण करण्याचा अतिशय अभिमान आहे. इंडियन नेव्ही मुंबई हेरिटेज रन-2023 म्हणजे ऐतिहासिक वारसा असलेल्या या जिल्ह्यातील वारसास्थळांकडे लक्ष वेधून घेणारा आणि या शहराच्या ऐतिहासिक भूतकाळाशी अधिक जास्त प्रमाणात जोडून घेण्यासाठी सहभागींना प्रोत्साहित करणारा आणि नागरिकांमध्ये या वारशाबाबत अभिमानाची आणि आपलेपणाची भावना निर्माण करणारा आणि या प्रक्रियेदरम्यान सहभागी आणि प्रेक्षक यांना सारख्याच प्रमाणात अविस्मरणीय अनुभव देणारा एक मंच आहे.
13 ऑगस्ट 2022 रोजी इंडियन नेव्ही मुंबई हेरिटेज रनचे पहिल्यांदा आयोजन करण्यात आले होते, ज्यामध्ये ऐतिहासिक वारसा आणि तंदुरुस्ती प्रेमी यांनी सारख्या प्रमाणात एकत्र सहभाग नोंदवला होता. या कार्यक्रमाला मोठ्या प्रमाणात लोकप्रियता मिळाली आणि त्यामध्ये 5000 पेक्षा जास्त स्पर्धकांनी नोंदणी केली होती. या रनमध्ये सहभागींना धावण्याच्या मार्गावर 37 वारसा स्थळांचे अवलोकन करण्याचा अविस्मरणीय अनुभव मिळाला. शहराचा मानबिंदू असलेल्या गेटवे ऑफ इंडियाजवळ या दौडीचा समारोप झाला, ज्या ठिकाणी जमा झालेल्या सहभागींनी मुंबईचा अभिमान असलेल्या या वास्तूच्या परिसराच्या सौंदर्याचा आनंद घेतला आणि त्याची प्रशंसा केली.
इंडियन नेव्ही मुंबई हेरिटेज रन-2023 साठी यंदा 6500 धावपटूंनी नोंदणी केली आहे. ही दौड 10 किमीच्या 'वरुण रन' आणि 5 किमीच्या 'समुद्र रन' या दोन वेगवेगळ्या अंतरांच्या श्रेणींमध्ये आयोजित होणार आहे. अतिशय काळजीपूर्वक रचना करण्यात आलेल्या या दौडीच्या मार्गावर सहभागींना या ऐतिहासिक स्थळांदरम्यान दक्षिण मुंबईतील अद्भुत वास्तुरचना आणि सांस्कृतिक स्थळांचे दर्शन घडणार आहे. सर्व धावपटूंची सुरक्षा आणि त्यांचा आनंद सुनिश्चित करण्यासाठी भारतीय नौदलाने व्यावसायिक शर्यत व्यवस्थापन भागीदार, अनुभवी वैद्यकीय पथके आणि स्वयंसेवकांची मदत घेतली असून त्यांना या दौडीच्या मार्गावर जागोजागी सहभागींना मदत करण्यासाठी त्याचबरोबर प्रोत्साहन देण्यासाठी तैनात केले जाणार आहे. या भागीदारींमधून मुंबईची भावना आणि शहराच्या समृद्ध वारशाचे जतन आणि संवर्धन करण्याचे प्रयत्न अधोरेखित होत आहेत.
चला तर मग यामध्ये सहभागी व्हा आणि एक अविस्मरणीय अनुभव घ्या.
अधिक माहितीसाठी, कृपया https://indiannavymumbaiheritagerun.com येथे भेट द्या.
तारीख: रविवार, 06 ऑगस्ट 2023
स्थळ: बॅलॉर्ड पियर, फोर्ट, मुंबई, महाराष्ट्र 400001PIB Mumbai | S.Kakade/S.Patil/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 63